Criticile fostului președinte american Donald Trump la adresa aliaților din NATO care nu alocă 2% din PIB pentru sectorul apărării nu reprezintă „nimic nou”, a declarat Kremlinul, miercuri, potrivit AFP preluată de Barron`s.
Fostul președinte al Statelor Unite sugerase că ar încuraja Rusia să îi atace pe membrii NATO care nu își respectă obligațiile asumate în ceea ce privește cheltuielile pentru apărare. Afirmația a fost condamnată de președintele Joe Biden și a stârnit stupoare în Europa.
„Acesta a fost unul dintre principalele mesaje pe care Trump obișnuia să le folosească în relațiile sale cu membrii alianței”, a declarat purtătorul de cuvânt al Kremlinului, Dmitri Peskov, într-un briefing de presă.
„De fapt, a repetat constant acest «doi la sută» în diverse ocazii. Așa că nu este nimic nou în abordarea lui față de această problemă”, a adăugat reprezentantul Kremlinului.
Generalul-locotenent în retragere Ben Hodges susține că fostul președinte al Statelor Unite „urăște alianțele” și ar fi gata să abandoneze NATO.
„Trump urăște alianțele (…). Genul mafiot care este el, el nu vrea să îi restrângă nimeni opțiunile. Nici că i-ar putea păsa mai puțin de obligațiile morale. Este dispus să arunce toată treaba la gunoi”, a declarat Ben Hogdes pentru The Times, citat de Business Insider.